ACTUALIZARE. Discuțiile dintre liderii coaliției și Tudorel Toader, ministrul justiției, s-au încheiat.

Ministrul justiţiei, Tudorel Toader, a declarat, după ce a discutat, joi, cu Liviu Dragnea şi Călin Popescu Tăriceanu în biroul preşedintelui Camerei, că la Ministerul Justiţiei nu a existat şi nu există un proiect de ordonanţă privind amnistia.

Toader, declarație despre OUG privind amnistia, după discuţiile cu liderii PSD-ALDE: „Sarcina e a decidentului”

Ce a spus Tăriceanu despre amnistie și grațiere, după discuțiile cu Dragnea și Toader

Toader, despre problema protocoalelor: CCR nu poate fi sesizată pe acest subiect

Curtea Constituţională verifică doar constituţionalitatea unei legi sau a unei Ordonanţe date de Guvern, astfel că nu poate fi sesizată în legătură cu protocoalele de colaborare încheiate de instituţiile din justiţie şi serviciile de informaţii pentru că protocolul nu este un act normativ, a explicat ministrul Justiţiei, Tudorel Toader. Tot pe subiectul protocoalelor, Toader a explicat că Executivul nu poate da o Ordonanţă pentru revizuirea hotărârilor judecătoreşti pronunţate în baza acestor protocoale pentru că s-ar substitui Legiuitorului, în condiţiile în care în Parlament există deja un proiect de lege privind aprobarea OUG 6. Citiți detalii aici.

Despre remaniere

Ministrul Justiţiei, Tudorel Toader, a declarat că nu a discutat cu liderii coaliţiei de guvernare, Liviu Dragnea şi Călin Popescu Tăriceanu, despre o posibilă remaniere a sa, spunând că ar fi „incomod” să-i întrebe direct dacă îl remaniează sau nu. Toader a explicat că un ministru are anumite obligaţii pe care trebuie să le îndeplinească până la final, când cei care l-au numit în funcţie îl revocă, relatează News.ro.

„Am spus tot timpul că există o vreme de evaluare a tuturor. Nu ştiu de unde sunteţi, dar va veni un timp în care vi se va spune că nu mai sunteţi bun de reporter. Şi aia e tot evaluare”, le-a răspuns Tudorel Toader jurnaliştilor care l-au întrebat despre evaluarea miniştrilor făcută de premierul Dăncilă.

Întrebat dacă a discutat cu preşedinţii celor două Camere ale Parlamentului, Liviu Dragnea şi Călin Popescu Tăriceanu, despre o posibilă schimbare a sa din funcţie, ministrul justiţiei a spus că ar fi „incomod” să-i întrebe direct dacă îl remaniază. El a explicat că un ministru trebuie să-şi îndeplinească obligaţiile până când cei care l-au numit în funcţie îl revocă.

„(...) Pentru mine ar fi incomod. Cum să întreb eu Mă remaniaţi, nu mă remaniaţi? Adică realmente, ca om, nu ca ministru, e incomod. Tu ca ministru ai o obligaţie, o demnitate, eşti obligat să ţi-o îndeplineşti până în momentul în care cei care te-au învestit te revocă. (...) Activitatea oricui poate fi oricând mai bună”, a spus Toader.

Știrea inițială:

Liviu Dragnea, Călin Popescu Tăriceanu și Tudorel Toader urmează să discute astăzi cu privire la o Ordonanță de Urgență privind amnistia, potrivit informațiilor Digi24.

Potrivit informațiilor Digi24, o întâlnire a avut deja loc între Liviu Dragnea și Călin Popescu Tăriceanu, urmând să mai existe încă una la care să participe și Tudorel Toader.

De altfel, aseară a avut o întâlnire și între Liviu Dragnea și Viorica Dăncilă.

În acest moment se fac presiuni asupra ministrului Justiției pentru o astfel de ordonanță de urgență care se referă la protocoale. Forma trebuie să apară cât mai repede din partea acestuia. La începutul lunii august, Tudorel Toader spunea că imediat ce se încheie concediile va propune o formă a unei OUG prin care persoanele care consideră că au fost condamnate pe baza unor interceptări obținute pe baza protocoalelor încheiate cu SRI să poată cere revizuirea sentinței.

Aceasta este forma așteptată de Liviu Dragnea și se pare că discuțiile sunt tot mai tensionate în alianță, urmând ca această ordonanță de urgență să apară într-un timp cât mai scurt.

Ministrul Justiţiei a anunţat în această dimineață că proiectul de ordonanţă de urgenţă privind legile justiţiei este gata şi va fi trimis tot astăzi la CSM, însă nu a menționat dacă printre propuneri se află și o eventuală amnistie. Rămâne de văzut dacă va fi inclusă în acest proiect la care făcea referire astăzi Tudorel Toader.

„Spuneam aseară că nu voi comunica public modificările preconizate, din simplul motiv că membrii CSM să nu afle din media, să afle oficial”, a spus Toader, în această dimineață.